岑公洞
作者：馮山
朝代：宋

paragraphs: 武龍南浦南，秀拔異衆山。
下有巖洞幽，嵌虚隱玄關。
岑公江陵来，一寓不復還。
養神脱塵滓，百歲如童顔。
至今遺像存，寂寞空幢幡。
老柏壯人氣，清泉遶回環。
暫爲物外遊，偷向壺中閒。
叟其靜者歟，深藏厭喧煩。
或將避擾攘，甘此石穴艱。
不虞身後聞，夐若高難攀。
萬事皆偶爾，多在功名間。